Laššáková, Ľubica, ministerka kultúry SR (2018-06-14):
Ďakujem pekne. Ministerstvo kultúry Slovenskej republiky vypracovalo návrh zákona, ktorým sa mení a dopĺňa zákon č. 185/2015 Z. z. Autorský zákon v znení zákona č. 125/2016, ktorým sa menia a dopĺňajú niektoré zákony, na základe úlohy vyplývajúcej z plánu legislatívnych úloh vlády Slovenskej republiky a ako gestor zodpovedný za prebratie smernice Európskeho parlamentu a Rady. Cieľom predkladaného návrhu zákona je zabezpečiť základný právny rámec, ktorým by sa zlepšila dostupnosť diel a iných predmetov ochrany kníh, novín, časopisov, audiokníh a podobne v prístupných formátoch pre osoby nevidiace, zrakovo postihnuté alebo postihnuté inou poruchou čítania. Na tento účel sa zavádza nová zákonná výnimka z autorského práva a práv súvisiacich s autorským právom, ktorú môžu využívať jednak osoby definované ako osoby s poruchami čítania, ale aj organizácia alebo inštitúcie starajúce sa o napĺňanie ich potrieb bez dosahovania majetkového prospechu, to znamená, poskytovatelia služieb pre osoby s poruchou čítania. V takýchto prípadoch nie je potrebné získať predchádzajúci súhlas nositeľa práv na určité autorsko-právne spôsoby použitia diel, ako aj ich rozmnoženín v prístupných formátoch. Súčasne návrh zákona reguluje aj obeh a výmenu rozmnoženín diel a iných predmetov ochrany v prístupných formátoch na vnútornom trhu Európskej únie, ale aj celkovo na medzinárodnej úrovni. Návrhom zákona sa transponuje predovšetkým nová smernica, ktorá vychádza priamo z Marrákešskej zmluvy prijatej Svetovou organizáciou duševného vlastníctva. Návrh zákona taktiež rieši niekoľko ďalších aktuálnych aplikačných problémov vyplývajúcich z autorsko-právnej praxe a legislatívno-technicky spresňuje viaceré ustanovenia Autorského zákona. Súčasne sa návrhom zákona ruší správny poplatok za zápis do zoznamu periodickej tlače a za zápis zmeny v zozname periodickej tlače pri zmene vydavateľa periodickej tlače alebo pri zmene názvu periodickej tlače. Na základe požiadaviek aplikačnej praxe sa upravuje aj tlačový zákon v časti týkajúcej sa výmazu zo zoznamu periodickej tlače. Návrh zákona je v súlade s Ústavou Slovenskej republiky, ústavnými zákonmi, zákonmi a medzinárodnými zmluvami, ktorými je Slovenská republika viazaná, ako aj s právom Európskej únie. Predkladaný návrh zákona nebude mať vplyv na informatizáciu spoločnosti, životné prostredie a ani environmentálny vplyv. Predpokladá sa negatívny vplyv na rozpočet verejnej správy, pozitívne vplyvy na podnikateľské prostredie a nekvantifikovateľné pozitívne sociálne vplyvy na život osôb s poruchami čítania. Navrhovaná účinnosť k 11. októbru 2018 zabezpečí dodržanie lehoty na transpozíciu smernice 2017/1564. Návrh zákona bol prerokovaný vo Výbore Národnej rady Slovenskej republiky pre kultúru a médiá a v Ústavnoprávnom výbore Národnej rady Slovenskej republiky. Uvedené výbory s návrhom zákona súhlasili a odporučili návrh zákona schváliť s pripomienkami. Gestorský výbor na základe stanovísk výborov odporučil Národnej rade Slovenskej republiky uvedený návrh zákona v znení schválených pozmeňujúcich a doplňujúcich návrhov schváliť. V závere si vás dovoľujem požiadať o podporu tohto návrhu zákona, ktorý podporí dostupnosť diel v prístupných formátoch pre osoby s poruchami čítania a ich cezhraničnú výmenu. Ďakujem.